Tisztelt Tanszékvezető Asszony, Kedves Klárika!

Kedves Tanszéki Kollégák, Drága Barátaim!

Nagy megtiszteltetés számomra, hogy a Kertészmérnöki Tanszék oktatói, kedves kollégáim, kedves barátaim engem javasoltak egy új és szerintem fontos, az oktatás minőségét magasabb szintre emelő intézmény névadójaként. Ha arra gondolunk, hogy a célok között olyan lényeges elemek szerepelnek, mint a hallgatók kutatói tevékenységének támogatása, kutatócsoportok létrehozása, Tudományos Diákköri Konferenciák támogatása, szakmai előadások szervezése, kutatási pályázatokban való részvétel támogatása, elfogadhatjuk, hogy valóban egy szakmai tehetséggondozási program kivitelezését indította el a Kertészmérnöki Tanszék. Mindnyájan tudjuk, hogy a kutatási tevékenység a felsőfokú oktatás alapköve. E nélkül nem tudunk újat mondani. Minőségi kutatás és innovatív gondolkodás nélkül nincs esély a fennmaradásra. Ezt soha nem szabad elfelednünk!

Szívből remélem, hogy e szakkollégium tevékenységét siker koszorúzza a jövőben. Bízom abban, hogy kézzelfogható eredményekről számolhat be, hogy beigazolódik hatékonysága és fontossága a szakma színvonalának emelésében, a szakmai igényesség folyamatos javításában.

Köszönöm mindnyájatoknak azt a szeretetet, megértést, türelmet és mindenkori segítőkészséget, amelyben tevékenységem alatt részesítettetek és amelynek továbbra is örvendhetek. Íme, soha nem vagyunk magunkra hagyva. Az együtt eltöltött évek voltak életem legszebb időszaka. Kérem a Gondviselőt, hogy áldja meg közösségeteket, munkátokat, terveiteket. Legyen pártfogója a Sapientia oktatóinak, hallgatóinak a nemes hivatás betöltésében. Sok sikert kívánok munkátokhoz.

Segesvár, 2021. December 19. Őszinte üdvözlettel

Thiesz Rezső